# The Brady Bunch

| *The Brady Bunch* |
| --- |
| Uvodni kadar TV-serije *Brady Bunch* I sezona |
| Format | sitkom |
| Kreator | Sherwood Schwartz |
| Nastupaju | Robert Reed Florence Henderson Barry Williams Maureen McCormick Christopher Knight Eve Plumb Mike Lookinland Susan Olsen Ann B. Davis |
| Uvodna tema | Izvodi: Peppermint Trolley Company (Sezona 1) Barry Williams, Christopher Knight i Mike Lookinland (Sezona 2) Barry Williams, Maureen McCormick, Christopher Knight, Eve Plumb, Mike Lookinland i Susan Olsen (Sezone 3–5) |
| Zemlja porijekla |  SAD |
| Jezik/ci | engleski |
| Broj sezona | 5 |
| Broj epizoda | 117 (Lista epizoda) |
| Produkcija |
| Producent(i) | Sherwood Schwartz Production zajedno s Paramount Television |
| Trajanje | approx. 25:00 (po epizodi) |
| Emitiranje |
| Originalni kanal | ABC |
| Originalno prikazivanje | 26. septembar 1969. – 8. mart 1974. |
| Kronologija |
| Slijedi | *The Brady Brides* *A Very Brady Christmas* *The Bradys* |
| Srodne emisije | *The Brady Kids* *The Brady Bunch Hour* |

The Brady Bunch je američki televizijski sitkom koji se originalno emitirao na programu ABC od 1969. do 1974. Ime je dobila po protagonistima - članovima porodice arhitekta-udovca Mikea Bradyja (koga je tumačio Robert Reed) i Carol Martin (koju je tumačila Florence Henderson) koji su nakon vjenčanja morali zajedno brinuti o šestero djece iz svojih prethodnih brakova. Serija je doživjela veliki uspjeh, i danas se smatra jednim od ključnih elemenata američke pop kulture 1970-ih.

## Pregled

Tvorac serije je bio Sherwood Schwartz, producent poznat po uspješnoj TV-seriji *Gilligan's Island*. Godine 1965. je pročitao članak o tome kako je, zbog visoke stope razvoda, čak 40 % djece u tadašnjim SAD odrastalo s očusima i maćehama, pa je odlučio jednu takvu situaciju iskoristiti za sitkom. Svoj je scenario ponudio svim trima vodećim američkim TV-mrežama, ali su one zahtjevale preinake koje Schwartz, smatrajući koncept savršenim, nije htio prihvatiti. Tek je uspjeh igranog filma *Yours, Mine and Ours* iz 1968. potakao ABC da prihvati Schwartzovu ponudu.

Osnovna postavka serije je bila u tome da se udovac Mike Brady sa tri sina - Gregom (koga je tumačio Barry Williams), Peterom (koga je tumačio Christopher Knight) i Bobbyjem (koga je tumačio Mike Lookinland) - ženi za Carol, koja preuzima njegovo ime i u porodicu uvodi svoje tri kćeri - Marciu (koju je tumačila Maureen McCormick), Jan (koju je tumačila Eve Plumb) i Cindy (koju je tumačila Susan Olsen). Novu porodicu su osim njih osmero činili i kućna pomoćnica Alice (koju je tumačila Ann B. Davis) te pas po imenu Tiger. Svi su živjeli u velikoj kući u predgrađu koju je projektirao sam Mike.

Što se dogodilo s prethodnim Carolinim brakom i biološkim ocem njene djece nije nikada spomenuto. U originalnom scenariju je Schwartz kao objašnjenje naveo razvod, ali su konzervativni direktori ABC-a to zabranili; u vrijeme emitiranja su gledatelji pretpostavljali da je Carol, kao i Mike, udovica.

## Glumačka postava

Redovna glumačka postava se pojavljivala uvodnoj špici serije koji se sastojao od kadra krupnih planova glumačke postave postavljenih u mreži kvadrata 3 X 3, pri čemu je svaki član postave izgledao kao da gleda ostale. Ta je špica poslije često imitirana i parodirana.

|  |  |  |
| --- | --- | --- |
| **Marcia Brady** Maureen McCormick
 | **Carol Brady** Florence Henderson
 | **Greg Brady** Barry Williams
 |
| **Jan Brady** Eve Plumb
 | **Alice Nelson** Ann B. Davis
 | **Peter Brady** Christopher Knight
 |
|  **Cindy Brady** Susan Olsen
 | **Mike Brady** Robert Reed
 | **Bobby Brady** Mike Lookinland
 |

Povremeni lik serije je bio Alicein dečko Sam Franklin (Allan Melvin), vlasnik lokalne mesarnice. (Do vremena kada se odvija *The Brady Girls Get Married,* TV-film snimljen 1981. godine, Alice i Sam su se vjenčali.) Sam se pojavljuje u samo osam epizoda, ali su one raspoređene u svih pšet sezona. Često se spominje u dijalozima, a Alice povremeno odlazi na sastanke s njim .

## Spin-offovi i nastavci

Popularnost serije je zaslužna za nekoliko spin-offova i nastavaka originalne serije, u kojoj su nastupali svi ili većina članova originalne postave.

* "Kelly's Kids", epizoda iz posljednje sezone, je snimljena kao TV-pilot istoimene serije u kojoj je glavni lik trebao biti Ken Kelly, prijatelj i susjed Kellyjevih koji usvaja troje djece različitih rasa; mreža je odbila snimiti seriju, ali je koncept poslužio za sitkom *Together We Stand* iz 1980-ih
* *The Brady Kids*, animirana dječja serija 1972-1974.
* *The Brady Bunch Variety Hour*, zabavna TV-emisija iz 1977. u kojoj su glumci iz serije izvodili razne muzičke i druge točke; snimanje je obustavljeno nakon devet epizoda
* *The Brady Girls Get Married* i *The Brady Brides* su bili dva TV-filma snimljena 1981. godine u kojima se opisuju događaji nakon završetka redovne serije;
* *A Very Brady Christmas*, još jedan TV-film koji opisuje nove pustolovine članova porodice, emitiran na Božić 1988. godine
* *The Bradys*, TV-serija snimljena 1989. godine koja je nove pustolovine članove porodice pokušala opisati koristeći format dramedije; snimanje je obustavljeno nakon 6 epizoda

### Remake

Godine 1995. je snimljen *The Brady Nunch Movie*, igrani film s novom postavom Bradyjevih, u kojoj su oni prikazani kao anakronistički sljedbenici društvenih normi i kulture 1970-ih u sudaru s društvenim normama i kulturom 1990-ih. Film je doživio uspjeh te je godine 1996. snimljen nastavak *A Very Brady Sequel*. Godine 2002. je snimljen i treći nastavak u obliku TV-filma *The Brady Bunch in the White House*.

## Vanjske veze

* *The Brady Bunch* na sajtu IMDb
* *The Brady Bunch* on TV Land
* Encyclopedia of Television Arhivirano 2013-09-11 na Wayback Machine-u
* Love to Love You Bradys (book by Susan Olsen)
* The Brady Bunch Shrine (fan site)
* Danielle's Brady Bunch House (fan site)
* Bradyworld.com (fan site)
* The Unofficial Brady Bunch Home Page Arhivirano 2012-02-19 na Wayback Machine-u (archive of fan site)
* Interview with Barry Williams on "The Greg Brady Project" Arhivirano 2008-02-26 na Wayback Machine-u